
					畫繼

					

					
[image: Wikisource logo]

					

					

					以2026年7月23日从维基文库导出

				序

自昔賞鑒之家，留神繪事者多矣，著之傳記，何止一書。獨唐張彥遠總括畫人姓名，品而第之，自軒轅時史皇而下，至唐會昌元年而止，著為《歷代名畫記》。本朝郭若虛作《圖畫見聞志》，又自會昌元年至神宗皇帝熙寧七年。名人藝士，亦復編次。兩書既出，他書為贅矣。予雖生承平時，自少歸蜀，見故家名勝。避難于蜀者十五六，古軸舊圖，不期而聚。而又先世所藏，殊尤絕異之品。散在一門，往往得免焚劫，猶得披尋。故性情所嗜，心目所寄，出于精深，不能移奪。每念熙寧而后，游心茲藝者甚眾，迨今九十四春秋矣，無復好事者為之紀述。于是稽之方冊，益以見聞，參諸自得，自若虛所止之年，逮乾道之三祀，上而王侯，下而工技，凡二百一十九人，或在或亡，悉數畢見。又列所見人家奇跡，愛而不能忘者，為“銘心絕品”，及凡繪事可傳可載者，裒成此書，分為十卷，目為《畫繼》。若虛雖不加品第，而其論氣韻生動，以為非師可傳，多是軒冕才賢，巖穴上士，高雅之情之所寄也。人品既已高矣，氣韻不得不高；氣韻既已高矣，生動不得不至。不爾，雖竭巧思，止同眾工之事，雖曰畫而非畫。嗟夫！自昔妙悟精能，取重于世者，必愷之、探微、摩詰、道子等輩。彼庸工俗隸，車載斗量，何敢望其青云后塵耶？或謂若虛之論為太過，吾不信也。故今于類，特立軒冕、巖穴二門，以寓微意焉。鑒裁明當者，須一肯首。是年閏旦，華國鄧椿公壽序。

徽宗皇帝，天縱將聖，藝極於神。即位未幾，因公宰奉清閑之宴，顧謂之曰：『朕萬幾餘暇，別無他好，惟好畫耳。』故秘府之藏，充牣填溢，百倍先朝。又取古今名人所畫，上自曹弗興，下至黃居寀，集為一百秩，列十四門，總一千五百件，名之曰《宣和睿覽集》。蓋前世圖籍，未有如是之盛者也。於是聖鑒周悉，筆墨天成，妙體眾形，兼備六法。獨於翎毛，尤為註意。多以生漆點睛，隱然豆許，高出紙素，幾欲活動，眾史莫能也。政和初，嘗寫仙禽之形，凡二十，題曰《筠莊縱鶴圖》。或戲上林，或飲太液。翔鳳躍龍之形，警露舞風之態，引吭唳天，以極其思；刷羽清泉，以致其潔。並立而不爭，獨行而不倚，閑暇之格，清迥之姿，寓於縑素之上。各極其妙，而莫有同者焉。已而又制《奇峰散綺圖》，意匠天成，工奪造化，妙外之趣，咫尺千里。其晴巒疊秀，則閬風群玉也；明霞紓彩，則天漢銀潢也；飛觀倚空，則仙人樓居也。至於祥光瑞氣，浮動於縹緲之間，使覽之者欲跨汗漫，登蓬瀛，飄飄焉，飄飄焉，若投六合而隘九州也。五年三月上巳，賜宰臣以下燕於瓊林，侍從皆預。酒半，上遣中使持大杯勸飲，且以《龍翔池鸂圖》並題序宣示群臣。凡預燕者，皆起立環觀，無不仰聖文，睹奎畫，贊嘆乎天下之至神至精也。其後以太平日久，諸福之物，可致之祥，湊無虛日，史不絕書。動物則赤烏、白鵲、天鹿、文禽之屬，擾於禁籞；植物則檜芝、珠蓮、金柑、駢竹、瓜花、來禽之類，連理並蒂，不可勝紀。乃取其尤異者，凡十五種，寫之丹青，亦目曰《宣和睿覽冊》。復有素馨、末利、天竺、娑羅，種種異產，究其方域，窮其性類，賦之於詠歌，載之於圖繪，續為第二冊。已而，玉芝競秀於宮闥；甘露宵零於紫篁。陽烏、丹兔、鸚鵡、雪鷹，越裳之雉，玉質皎潔，鸑鷟之雛，金色煥爛。六日七星，巢蓮之龜；盤螭翥鳳，萬歲之石。並幹雙葉，連理之蕉，亦十五物，作冊第三。又凡所得純白禽獸，一一寫形，作冊第四。增加不已，至累千冊。各命輔臣題跋其後，實亦冠絕古今之美也。宣和四年三月辛酉，駕幸秘書省。訖事，御提舉廳事，再宣三公、宰執、親王、使相、從官觀御府圖畫。既至，上起就書案，徙倚觀之。左右發篋，出御書畫。公宰、親王、使相、執政，人各賜書畫兩軸。於是上顧蔡攸分賜從官以下，各得御畫兼行書、草書一紙。又出祖宗御書，及宸筆所摸名畫，如展子虔作《北齊文宣幸晉陽》等圖。靈臺郎奏辰正，宰執以下，逡巡而退。是時既恩許分賜，群臣皆斷佩折巾以爭先，帝為之笑。此君臣慶會，又非特幣帛筐篚之厚也。始建五嶽觀，大集天下名手。應詔者數百人，咸使圖之，多不稱旨。自此之後，益興畫學，教育眾工。如進士科，下題取士，復立博士，考其藝能。當是時，臣之先祖，適在政府，薦宋迪猶子子房，以當博士之選。是時子房筆墨，妙出一時，咸謂得人。所試之題，如《野水無人渡》、《孤舟盡日橫》，自第二人以下，多繫空舟岸側，或拳鷺於舷間，或棲鴉於篷背，獨魁則不然。畫一舟人，臥於舟尾，橫一孤笛，其意以為非無舟人，止無行人耳，且以見舟子之甚閑也。又如《亂山藏古寺》，魁則畫荒山滿幅，上出幡竿，以見藏意。餘人乃露塔尖或鴟吻，往往有見殿堂者，則無復藏意矣。亂離後有畫院舊史，流落於蜀者二三人，嘗謂臣言：『某在院時，每旬日，蒙恩出御府圖軸兩匣，命中貴押送院，以示學人。仍責軍令狀，以防遺墜漬汙。』故一時作者，咸竭盡精力，以副上意。其後寶籙宮成，繪事皆出畫院。上時時臨幸，少不如意，即加漫堊，別令命思。雖訓督如此，而眾史以人品之限，所作多泥繩墨，未脫卑凡，殊乖聖王教育之意也。

鄆王，徽宗皇帝第二子也。稟資秀拔，為學精到。政和八年，射策於庭，名標第一，多士推服。性極嗜畫，頗多儲積。凡得珍圖，即日上進，而府所賜，亦不為少，復皆絕品，故王府畫目，至數千計。又復時作小筆花鳥便面，克肖聖藝，乃知父堯子舜，趣尚一同也。今秘閣畫目，有《水墨筍竹》及《墨竹》、《蒲竹》等圖。


光州防禦使令穰，字大年，雅有美才高行，讀書能文。少年因誦杜甫詩，見唐人畢宏、韋偃，志求其跡，師而寫之。不歲月間，便能逼真。時賢稱嘆，以為貴人天質自異，意所專習，度越流俗也。其所作多小軸，甚清麗。雪景類世所收王維筆，汀渚水鳥，有江湖意。又學東坡作小山叢竹，思致殊佳，但覺筆意柔嫩，實年少好奇耳。若稍加豪壯，及有餘味，當不立小李將軍下也。每出一圖，必出新意。人或戲之曰：『此必朝陵一番回矣。』蓋譏其不能遠適，所見止京洛間景，不出五百里內故也。大年既得名，誅求期克，無少暇時。擲筆大概曰：『藝之役人如此。』然業已得名，無可奈何。山谷嘗詠其《蘆雁》：『揮毫不作小池塘，蘆荻江村雁落行。雖有珠簾巢翡翠，不忘煙雨罩鴛鴦。』然初跋其畫，謂『更屏聲色裘馬，使胸中有數百卷書，當不愧文與可』，蓋見其少作耳。自今觀之，其亦有宋之江都王、滕王耶。


令松，字永年，大年弟也，亦善丹青。浮休居士謝大年《江天晚景圖》雜言：『神妙獨數李將軍，安知伯仲非前身？』則知其兄弟俱能，且筆墨俱得思訓格也。又山谷跋其畫夾：『調麝煤作花果殊難工，永年遂臻此，殊不易。然作朽蠹太多，是其小疵。』又：『永年作狗，意態甚逼。遣翰林工，訖其草石，不敢畫虎，憂狗之似，故直作狗，人難我易。』


叔盎，字伯充，善畫馬。嘗以其藝並詩投東坡，東坡次其韻：『天驥德力備，馬外龍麟中。皇天不遣言，兀與畫圖同。駑駘飽官粟，未受一洗空。十駕均一至，何事籋雲風。』


士雷，字公震，長於山水，清雅可愛。李錞希聲跋其《四時景》絕句，則可知其風旨矣。春：『九江應共五湖連，尺素能開萬里天。山杏野桃零落處，分明寒食繞風前。』夏：『繁陰雜樹映汀沙，三伏江天自一家。欲喚扁舟渡雲錦，平鋪明鏡是荷花。』秋：『舂鉏寂寞繞疏叢，霜後雲生浦漵風。此處年年報秋色，只應衰柳與丹楓。』冬：『剪水飛花細舞風，斷蘆洲外水連空。剡溪幾曲知名處，何似今朝眼界中。』今秘閣畫目，有《春雪》、《早悔》及《小景》等圖。


嗣濮王宗漢，字獻甫，安懿王幼子也。少即敏慧，儀矩端莊，作《蘆雁》，有佳思。米元章題詩曰：『偃蹇汀眠雁，蕭梢風觸蘆。京塵方滿眼，速為喚花奴。』又曰：『野趣分弱水，風花剪鑒湖。塵中不作惡，為有鄴公圖。』元章許予甚嚴，詩意如此，則可知其含毫運思矣。嘗有《八雁圖》，識者嘆賞其工。


士暕，字明發，讀書能文。元符初，試宗室藝業，合格者八人，獨明發賜進士出身。嘗作春詞《烏夜啼》，掃除凡語，飄然寄興於煙霞之外，至今流傳，推為雅什。兼工畫藝，後山居士題其《高軒過圖》，詩曰：『滕王蛺蝶江都馬，一紙千金不當價。異才天縱非力窮，畫工不足甘為下。今代風流數大年，含毫落筆開山川。忽忘朽老壓塵底，卻怪鳧鴻墮目前。爾來二人復秀出，萬里河山才咫尺。眼邊安謂有突兀，復似天地初開闢。』其卒云：『未許二豪今角立，則其高情雅韻，自宜追配今昔也。』


士衍，號花一相公，長於著色山水。宣和初進十圖，特轉一官。犍為王瑾家有扇面，意韻誠可喜愛，然少見於世。瑾即其甥也，故得之。


士遵，光堯皇帝皇叔也，善山水。紹興間一時婦女服飾，及琵琶箏面，所作多以小景山水，實唱於士遵。然其筆超俗，特一時仿效宮中之化，非專為此等作也。


伯駒，字千里，優於山水、花果、翎毛。光堯皇帝嘗命畫集英殿屏，賞賚甚厚。多作小圖，流傳於世，有所畫《蟠檜怪石便面》，在吉州團練使楊可弼良卿家。官至浙東路鈐轄。其弟路分伯|，字希遠，亦長山水、花木，著色尤工。


士安，長於墨竹。不遵川派，好作筀竹，殊秀潤，與石室體制大異也。


子澄，字處度，廉介修潔，流落巴峽四十年，藉添差祿以自給。善草隸，長歌詩，人不知其能畫也。紹興末，官秭歸，士子重其風度，每載酒從之遊。一日，乘醉入小肆，見素壁可愛，案上拈禿筆作濺瀑，勢欲動屋，筆力極遒壯也。


王詵，字晉卿，尚英宗女蜀國公主，為利州防禦使。雖在戚裏，而其被服禮義，學問詩書，常與寒士角。平居攘去膏粱，黜遠聲色，而從事於書畫。作寶繪堂於私第之東，以蓄其所有。而東坡為之記，東軒亦贈詩：『錦囊犀軸堆象床，義竿連幅翻雲光。手披橫素風飛揚，卷舒終日未用忙。遊意淡泊心清涼，屬目俊麗神激昂。』其所畫山水學李成，皴法以金碌為之，似古。今《觀音寶陀山狀小景》，亦墨作平遠，皆李成法也。故東坡謂『晉卿得破墨三昧』，有《煙江疊嶂圖》、《房相宿因圖》、及《山陰陳跡》、《雪溪乘興》、《四明狂客》、《西塞風雨圖》、《著色山水》等圖，傳於世。




	目錄
	畫繼
	


	◀上一卷
	卷三 軒冕才賢
	下一卷▶



 
	





蘇軾


蘇軾，字子瞻，山人，高名大節，照映今古。據德依仁之餘，遊心茲藝。所作枯木，枝幹虬屈無端倪。石皴亦奇怪，如其胸中盤郁也。作墨竹，從地一直起至頂。或問：『何不逐節分？』曰：『竹生時何嘗逐節生耶？』雖文與可自謂：『吾墨竹一派在徐州』，而先生亦自謂『吾爲墨竹，盡得與可之法』，然先生運思清拔，其英風勁氣逼人，使人應接不暇，恐非與可所能拘制也。又作《寒林》，嘗以書告王定國曰：『予近畫得《寒林》，已入神品。』雖然，先生平日胸臆宏放如此。而蘭陵胡世將家收所畫《蟹》，瑣屑毛介，曲畏芒縷，無不備具，是亦得從心不逾矩之道也。米元章自湖南從事過黃州，視見公，酒酣，貼觀音紙壁上，起作兩行，枯樹、怪石各一，以贈之。山谷枯木道士賦：『恢詭譎怪，滑稽於秋毫之穎，尤以酒爲神，故其觴次滴瀝，醉餘嚬呻。取諸造化之爐錘，盡用文章之斧斤。』又題《竹石》詩：『東坡老人翰林公，醉時吐出胸中墨。』先生自題郭祥正壁，亦：『枯腸得酒芒角出，肺肝槎牙生竹石。森然欲作不可留，寫向君家雪色壁。』則知先生平日非乘酣以發真興，則不爲也。


李公麟


龍眠居士李公麟，字伯時，爲舒城大族，家世業儒。父虛一，嘗舉賢良方正科。公麟熙寧三年登第，以文學有名於時。陸佃薦爲中書門下省刪定官。董敦逸辟檢法禦史臺，官至朝奉郎。元符三年病痹致仕，終於崇寧五年。學佛悟道，深得微旨，立朝籍籍有聲。史稱以畫見知於世，非確論也。平日博求鐘鼎古器，圭璧寶玩，森然滿家。以其餘力留意畫筆，心通意徹，直造玄妙，蓋其大才逸群，舉皆過人也。士夫以謂『鞍馬愈於韓，佛像追吳道玄，山水似李思訓，人物似韓滉』，非過論也。尤好畫馬，飛龍狀質，噴玉圖形，五花散身，萬里汗血，覺陳閎之非貴，視韓幹以未奇。故坡詩：『龍眠胸中有千駟，不惟畫肉兼畫骨。』山谷亦：『伯時作馬，如孫太古湖灘水石。』謂其筆力俊壯也。以其耽禪，多交衲子。一日，秀鐵面忽勸之曰：『不可畫馬，他日恐墮其趣』，於是翻然以悟，絶筆不爲，獨專意於諸佛矣。其佛像每務出奇立異，使世俗驚惑，而不失其勝絶處。嘗作《長帶觀音》，其紳甚長，過一身有半。又爲呂吉甫作《石上臥觀音》，蓋前此所未見者。又畫《自在觀音》，跏趺合爪，而具自在之相，曰：『世以破坐爲自在，自在在心不在相也』。乃知高人達士，縱施橫設，無施而不可者。平時所畫不作對，多以澄心堂紙爲之，不用縑素，不施丹粉，其所以超乎一世之上者此也。郭若虛謂：『吳道子畫今古一人而已』，以予觀之，伯時既出，道子詎容獨步耶？有《孝經圖》、《九歌圖》、《歸去來圖》、《陽關圖》、《琴鶴圖》、《憩寂圖》、《嚴子陵釣灘圖》、《山莊圖》、《卜居圖》，又有《虎脊天馬》、《天育驃騎》、《好頭赤》、《沐猴馬》、《欲輾馬》、《象龍馬》及《揩癢虎》等圖。一時名賢，俱留紀詠也。


米黻


襄陽漫士米黻，字元章，嘗自述：『黻即芾也。』即作芾。世居太原，後徙於吳。宣仁聖烈皇後在藩，其母出入邸中，後以舊恩，遂補校書郎。自蔡河撥發，爲太常博士，出知常州，復入爲書畫學博士，賜對便殿，擢禮部員外郎，以言罷知淮陽軍。芾人物蕭散，被服效唐人，所與皆一時名士。嘗曰：『伯時病右手後，始作畫。以李常師吳生，終不能去其氣，乃取顧高古，不使一筆入吳生。又李筆神采不高，爲睛目面文骨木，自是天性，非師而能。惟作古忠賢像也。』又嘗與伯時論分布次第，作《子敬書練裙圖》，復作《支、許、王、謝於山水間縱步》，自掛齋室。又以山水古今相師，少有出塵格，因信筆爲之，多以煙雲掩映樹木，不取工細。有求者只作橫掛三尺，惟寶晉齋中掛雙幅成對，長不過三尺，褾出乃不爲倚所蔽，人行過，肩汗不著。更不作大圖，無一筆關同、李成俗氣。然公字劄流傳四方，獨於丹青，誠爲罕見，予止在利倅李驥元駿家見二畫。其一紙上橫梢，淡墨畫成，針芒千萬，攢錯如鐵。今古畫，未見此制。題其後：『與大觀學士步月湖上，各分韻賦詩，芾獨賦無聲之詩。』蓋與李大觀諸人夜潁昌西湖之上也。其一乃梅、、蘭、菊，相因子一紙之上，交柯互葉，而不相亂，以爲繁則近簡，以爲簡則不疏，太高太奇，實曠代之奇作也！乃知好名之士，其欲自立於世者如此。大觀乃元駿之族父，後歸元駿。


晁補之


晁補之，字無咎，濟北人。元祐中爲吏部郎中，紹聖中謫監信州稅，流落久之。張天覺當國，起知泗州，不累月，下世。有自畫山水《留春堂》大屏，上題：『胸中正可吞夢，底何妨對聖賢。有意清秋入衡霍，爲君無盡寫江天。』又題自畫山水寄人：『虎觀他年清汗手，白頭田畝未能閑。自嫌麥壟無佳思，戲作南齋百里山。』陳無已獨愛重其跡，亦嘗詠其扇：『前身阮始平，今代王摩詰。偃屈蓋代氣，萬里入咫尺。』無咎又嘗增添《蓮社》圖樣，自以意先爲山石位置向背，作粉本以授畫史孟仲寧，令傳模之。菩薩侯昱，雲氣吳道玄，天王、石關同，堂殿、草樹周昉、郭忠恕，臥槎、垂藤李成，崖壁、瘦木許道寧，湍流、山嶺、騎從、鞬服，魏賢。馬以韓，虎以包鼎，𤠔、猴、鹿，以易元吉，鶴、白鷴、若鳥、鼠，以崔白，集彼眾長，共成勝事。今人家往往摹臨其本，傳於世者多矣。


晁説之


晁説之，字以道，少慕司馬溫公之爲人，自號景迂。未三十，東坡以著述科薦之。靖康初，自休致中召爲著作郎，後試中書舍人，兼東宮詹事。建炎初政，以待制侍讀而終。山谷嘗題其《雪雁》：『飛雪灑蘆如銀箭，前雁驚飛後回盼。憑誰説與謝元暉，休道澄江靜如練。』又無咎題四弟橫軸畫：『黃葉滿青山，枯蒲凈寒水。鳧雁下陂塍，牛羊散墟裏。擔獲暮來歸，兒迎婦窺籬。虎頭無骨相，田野有餘思。』


張舜民


張侍郎舜民，字叟，號浮休居士。紹聖入黨，貶均州，紹興初追復直學士。生平嗜畫，題評精確。雖南遷羈旅中，每所經從，必搜訪題識。東南士大夫家所藏名品，悉載錄中。亦能自作山水，有自題扇詩雲『忽忽南遷不記年，二妃祠外橘洲前。眼昏筆戰誰能畫，無奈霜紈似月圓。』又題鄧正字家劉明復《秋景》，末句：『我有故山常自寫，免教魂夢落天涯。』


劉涇


劉涇，字巨濟，簡州人，熙寧六年進士中第，王安石薦爲經學所檢討。歷太學博士，因講詩爲諸生所服。後罷，諸生乞留不報，終職方郎中。涇，米元章之書畫友也。善作林、石、槎、竹，筆墨狂逸，體制拔俗。予家藏其幅紙，所作竹葉，幾逼鐘、郭。今成都大智院法堂壁間有《竹窠植》二，惜其歲久，將磨滅也。


蘇過


蘇過，字叔黨，坡公之季子也。元祐中，公知杭州，叔黨年十九，預計偕。七年，公爲兵部尚書，任承務郎，後公謫黃州，貶儋州，移廉、永二州，叔黨皆侍行。叔父欒城公每稱其孝。平生禁錮近三十年，晚除中山倅而卒。善作怪石、叢筱，咄咄逼翁。坡有觀過所作《木石竹》三絶，以爲老可能爲竹寫真，小坡解與竹傳神者是也。晁以道誌其墓，亦：『書畫之勝，亦克肖似其先人。』又時出新意作山水，遠水多紋，依巖多屋木，皆人跡絶處，並以焦墨爲之，此出奇也。


宋子房


宋子房，字漢傑，鄭州滎陽人，少府監選之子，復古之猶子也，官至正郎。坡公跋其畫，謂『不古不今，稍出新意，若爲之不已，當作著色山也。』又：『觀士人畫，如閱天下馬，取其意氣所到。乃若畫工，往往只取鞭策、毛皮、槽櫪、芻秣，無一點俊發，看數尺許便卷。漢傑真士人畫也！』又：『假之數年，當不減復古也。』初，崇、觀盛時，大興畫學，予大父中書公，見其《江臯秋色圖》，甚珍愛之，首薦爲博士。然其人乃賢胄子，不獨以畫取也。所著《畫法六論》，極其精到。


程堂


程堂，字公明，人，舉進士，爲駕部郎中。善畫墨竹，宗派湖州。出湖州之門者，獨公明入室也。好畫鳳尾竹，其梢極重，作回旋之勢，而枝葉不失向背。又登峨眉山，見菩薩竹，有結花於節外之枝者，茸密如裘，即寫其形於中峰乾明寺僧堂壁間，儼如生也。又象耳山有苦竹、紫竹、風竹、雨竹，好事者已刻之石。成都笮橋觀音院，亦有所畫竹，且題絶句：『無姓無名逼夜來，院僧根問苦相猜。攜燈笑指屏間竹，記得當年手自栽。』又能作園蔬，嘗見《紫芥》、《紫茄》二軸，奪真也。


正夫


正夫，字子立，潁昌人，文正公之諸孫，德孺之子也。長於水墨雜畫，標格高秀。予家與之同居潩水，多藏其得意之作，如《訪戴圖》、《脊令圖》、《竹石圖》，寄與清遠，真士人筆也！惜乎以名家高才，而知鳳翔，還鄉，適虜人屠城，死之。


顏博文


顏博文，字持約，德州人。政和八年，嘉王榜登甲科。長於水墨，宇文季蒙龍圖家，有橫披《十六羅漢》，其筆法位置如伯時，但意韻差短耳。陳去非次何文縝題所作《墨梅三絕》：『窗前光景晚清新，半幅溪藤萬里春。從此不貪江路遠，勝拼心力喚真真。奪得斜枝不放歸，倚窗乘月看熹微。墨池雪嶺春俱好，付與詩人說是非。』『未央宮裏紅杏，羯鼓三聲打開。大庾嶺頭梅蕚，管城呼上屏來』，非此畫不稱此詩也。初，持約與王寀厚善。寀敗，持約方退朝，聞之，即馳馬還家，閉關拒人，盡焚與寀平生往來牋記詩文之類，於是獨免。


任誼


任誼，字仲，宋復古之甥也。嘗爲協律郎，後通判澧州，適丁亂離，鐘賊反叛，爲群盜所殺。平日凡所經歷江山佳處，則䑛筆吮墨，輒成圖軸。仿佛籠淡，清潤可喜。邵澤民爲春官，才仲正在太常，與之同部，相好甚密，今其家富有才仲手跡，有《南北江山圖》、《平蕪千里圖》、《四更山吐月圖》、《唐功臣圖》、《鬥山煙市圖》、《溪深日圖》。又取平生所見蘭花數十種，隨其形狀，各命以名，如『杏梁歸燕』、『丹山翔鳳』之類。皆小字隸書，記其所見之處，邵氏名曰『香圃』。其隸古勁，學中郎也。


米友仁


米友仁，元章之子也，幼年山谷贈詩曰：『我有元暉古印章，印刓不忍與諸郎。虎兒筆力能扛鼎，教字元暉繼阿章』，遂字元暉。元章當置畫學之初，召爲博士，便殿賜對，因上友仁《楚山清曉圖》。既退，賜御書畫各二軸。友仁宣和中爲大名少尹。天機超逸，不事繩墨，其所作山水，點滴煙雲，草草而成，而不失天真，其風氣肖乃翁也。每自題其畫曰：『墨戲』。被遇光堯，官至工部侍郎、敷文閣直學士，日奉清閑之宴。方其未遇時，士大夫往往可得其筆；既貴，甚自秘重，雖親舊間亦無緣得之。眾嘲曰：『解作無根樹，能描濛鴻雲。如今供也，不肯與閑人。』後享年八十，神明如少壯時，無疾而逝。


朱敦儒


朱敦儒，字希真，少從陳東野學，嘗賦古鏡：『試將天下照，萬象總分明。』東野奇之。紹興間，史明橐，宣諭廣東，被旨訪求遺逸。是時，希真放浪江湖間，自江西避亂晉康，橐遂以應詔命。初品官召赴闕登對，改官，入館爲郎，出爲浙東憲。秦檜當國，有攜希真畫山水謁檜，檜薦於上，頗被眷遇。與米元暉對禦輒畫，而希真恥以畫名，輒退避不居也。故常告親友曰：『吾非善畫者，所畫多出錢端回之手。』其實非也。


廉布


廉布，字宣仲，山陽人，妙年登科，官至武學博士，以聯貴姻坐累，遂廢終身。後居紹興，既絶仕宦之念，專意繪事。山水林石，種種飄逸。師東坡，幾於升堂也。其子頗得家法，今有圖軸傳於世。


李石


李石，字知，資州人，少負才名。既登第，以趙逵莊叔左史之薦，任太學博士。直情徑行，不附權貴，遂不容於朝。出主石室，就學者其合如雲。至閩越之士，萬里而來。刻石題諸生名幾千人，蜀學之盛，古今鮮儷也！今倅成都，醉吟之餘，時作小筆，風調遠俗，蓋其人品既高，雖戲間，而心畫形矣。


杭士林生


杭士林生，作江湖景、蘆雁水禽，氣格清絶。米老謂：『唐無此畫，可並徐熙，在艾宣、張涇、寶覺之右。』人罕得之。


李申


李申，字景元，自號華亭逸人。作逸筆翎毛，有意外趣，但木柯未佳耳。坡題其《喜鵲圖》：『聞説神仙郭恕先，醉中狂筆勢瀾翻。百年牢落何人繼？只有華亭李景元。』又晁無咎題周兼彥所收《李甲畫三絶》，鵲：『上林花妥逐鶯飛，愁絶江南雪裏時。嚄唶何須傍檐喜，毰毸相對兩寒枝。』雁：『網羅無限稻粱肥，憐爾冥冥亦庶幾。戲鴨眠鷗滿中沚，衡陽無意更南飛。』鴨：『急風吹雪滿汀洲，近臘淮南憶倦。小鴨枯荷野艇冷，去年今日凍高郵。』


周純


周純，字忘，成都華陽人。後依解潛，久留荊楚，故亦自稱楚人。少爲浮屠，弱冠京師，以詩畫爲佛事，都下翕然知名。士大夫多與之遊，而王寀輔道最與相親，後坐累編管惠州，不許生還。適鄰郡建神霄宮，本路憲舊知其人，請朝廷赦能畫人周純來作繪事，從之。於是憑藉，得以自如。其山水師思訓，衣冠師愷之，佛像師伯時，又能作花鳥、竹、牛馬之屬，變態多端，一一清絶。畫家於人物，必『九朽一罷』，謂先以土筆撲取形似，數次修改，故曰『九朽』，繼以淡墨一描而成，故曰『一罷』。罷者，畢事也。獨忘機不假乎此，落筆便成，而氣韻生動。每謂人曰：『書畫同一關捩，善書者又豈先朽而後書耶？』此蓋卓識也。初，寀未敗，會朝士大尹盛章在焉，謂忘機曰：『子能爲我作圖《梅》，狀「遙知不是雪，爲有暗香來」之意乎？』忘機曰：『此臨川詩，須公自有此句，我始爲之。』盛恨甚。未幾，寀敗，而盛猶爲京尹，故忘機被禍獨酷。


高燾


高燾，字公廣，沔州人，自號三樂居士。作小景，自成一家，清遠靜深，一洗工氣。眠鴨浮雁、衰柳枯枿，最爲珍絶。篆隸、飛白，一一造妙。


僧德正


僧德正，信州人，宣和郎官徐兢明叔之兄，紹興侍從徐林稚山之弟。登科爲平江教官，棄而出家。是日即敕往江州圜通寺開堂拈香，爲三世諸佛，於是其徒不容，棄去。居廬山南疊石庵，服漆辟穀。閩淮名山，意往無礙，凡登山臨水，即橫笛自娛。後入蜀，其兄陰遣人偽作其徒，剩賫金帛，牽挽而歸。過敘州宣化縣，久留樊賓少卿家，作《峨眉圖》。山水人物，種種清高。初登峨眉時，煉指供佛，兩手止餘四指，粗可執筆，而畫意自足。其石、人物，專學龍眠。遇興伸紙揮毫，頃刻而成，貴勢或求之，絶不與。


江參


江參，字貫道，江南人，長於山水。形貌清臒，嗜香茶，以爲生。初以葉少蘊左丞薦於宇文湖州季蒙，今其家有泉石五幅，圖一本。筆墨學董源，而豪放過之。季蒙欲多取其畫，而貫道每被召去，止得此圖，居以爲慊。後劉季高侍郎再寄《江居圖》一卷，作無盡景，始少慰意。當貫道被召時，尚書張如瑩知臨安，貫道既到臨安，即有旨館於府治。明當引見，是夕殂，信有命也。

劉明復，為直龍圖閣，師李成，特細秀。作松枝而無向背，荊楚秀甚。浮休有鄧正字宅見劉明復所畫《麓山秋景》五十六言云：『洛陽才子見長沙，自識中丹鬢未華。文武全才皆不試，丹青妙筆更誰加。老杉列在皇堂上，小景將歸學士家。我有故山常自寫，免教魂夢落天涯。』


蔣長源，字永仲，官至大夫。作著色山水，山頂似荊浩，松身似李成，葉取真松為之，如靈鼠尾，大有生意。石不甚工。作淩霄花纏松，亦佳作。


鄢陵王主簿，未審其名，長於花鳥。東坡有書所畫《折枝》二詩，其一：『論畫以形似，見與兒童鄰。為詩必以詩，定知非詩人。詩畫本一律，天工與清新。邊鸞雀寫生，趙昌花傳神。如何此兩幅，疏淡含精勻。誰言一點紅，解寄無邊春。』二：『瘦竹如幽人，幽花如處女。低昂枝上雀，搖蕩花間雨。雙翎決時起，眾葉紛自舉。可憐采花蜂，潰蜜寄兩股。若人富天巧，春色入毫楮。懸知君能詩，寄聲求妙語。』


李世南，字唐臣，安肅人。明經及第，終大理寺丞。嘗與晁無咎同試諸生，無咎有求橫幅長篇，又有題扇詩，蓋長於山水也。東坡亦嘗題其《秋景平遠》：『人間斤斧日創夷，果見龍蛇百尺姿。不是溪山曾獨往，何人解作掛猿枝？野水參差落漲痕，疏林欹倒出霜根。浩歌一棹歸何處？家在江南黃葉村。』予嘗見其孫皓：『此圖本寒林障，分作兩軸，前三幅盡寒林，坡所以有「龍蛇姿」之句，後三幅盡平遠，所以有「黃葉村」之句，其實一景而坡作兩意。又「浩歌」字，雕本皆以為「扁舟」，其實畫一舟子張頤鼓枻作浩歌之態，今作「扁舟」，甚無謂也。』


趙宗閔，為尚書郎。山谷載銅官僧舍墨竹一枝，筆勢妙天下，為作小詩：『省郎潦倒今何處？敗壁風生雙竹枝。滿世閻劉專翰墨，誰為真賞拂蛛絲。』又：『獨來野寺無人識，故作寒崖雪壓枝。想得平生藏妙手，只今猶在鬢成絲。』


薛判官者，不得其名。浮休題其所作《秋溪煙竹》：『深墨畫竹竹明白，淡墨畫竹竹帶煙。高堂忽爾開數幅，半隱半見如自然。』者是也。


倪濤，字巨濟，宣和間為都司。一日訪其友，戲畫三蠅壁間，自題：『何人刻獼猴，老眼覷荊棘。不如丹青手，快意風雨疾。我窮坐詩豪，九鼎扛筆力，偶然一點汙，著紙生羽翼。千言走蚍蜉，寧為寸紙逼。還當寫君詩，什襲同藏冪。』今李文正之孫有所畫蜥蜴、蝀蟾，甚佳。


文勛，字安國，元祐末作太府寺丞、福建漕。東坡跋其畫扇：『道子畫西方變相，觀者如堵。作佛圓光，風落電轉，一揮而成，嘗疑其不然。今觀安國作方界，略不抒思，乃知傳者之不謬。』


劉延世，公是先生之猶子也，少有盛名。元祐初，遊太學，不得誌，築堂業講，名曰『抱甕』。嘗作墨竹，題詩：『酷愛此君心，常將墨點真。毫端雖在手，難寫淡精神。』又：『靜室焚香盤膝坐，長廊看畫散衣行。』趣尚之高，有如此者。


王沖隱，名持，字正叔，長安人。長於翎毛，學崔白。今顏魯公鹿脯帖後有題跋：『妙於筆法，蓋其人也。』嘗於邵氏見竹棘、雪禽二軸，極清雅。上題：『正叔為伯起作，崇寧甲申。』伯起名振，其兄也。


王利用，字賓王，潼川人。舉進士，終夔憲。書畫皆能，光堯皇帝頗愛其書，畫則山水長於人物，精謹而已，不及其書也。


靳東發，字茂遠，其高祖太尉，即射撻覽者，官止敘倅。其性多能，尤工畫藝，人目之為『靳百會』。近世畫手，少作故事人物，頗失古人規鑒之意，茂遠獨集古今諫諍百事，以為圖，號《百諫圖》，誠可尚者。


詠，字少張，其子也，今主簿於郫。長於山水，尤為多能，蓋其出藍之青也。


魏燮，字彥密，北人，長於水墨雜畫。光堯見之，喜動天顏，遂除浙西參議。


李昭，字晉傑，鄄城人，李文靖之曾孫，蔡文忠公曾外孫也。以恩科仕江州德化尉。長於墨竹，自：『他人以蕭疏為能，余以重密為巧，吾之墨竹一派，不讓湖洲。』又善墨花小筆，亦能山水，學範寬，篆尤精，學三墳記也。紹興間死於江南。


李頎秀才，善畫山，嘗以兩軸並詩上東坡，東坡次其韻答之：『平生自是個中人，欲向漁舟便寫真。詩句對君難出手，雲泉勸我早收身。年來白髮驚秋速，長恐青山與世新。從此北歸休悵望，囊中收得武陵春。』


陳直躬，高郵人也。坡有題所畫《雁》二詩：『野雁見人時，未起意先改。君從何處看，得此無人態。』者是也。而無咎集中有和蘇翰林題李甲畫《雁》二首，乃用此韻，不知何謂也。


朱象先，字景初，松陵人，馳名紹聖、元符間。坡跋其畫：『能文而不求舉，善畫而不求售，文以達吾心，畫以適吾意而已。』以其不求售也，故得之自；然世亦罕見，不知其所長也。


張無惑，山人也，善畫山水。浮休贈詩：『西征已度故關山，秋雨零零路屈盤。受盡艱辛心不足，解程又展畫圖看。』


睂山老書生，不得其名。作《七才子入關圖》，山谷謂人物亦各有意態，以為趙雲子之苗裔。摹寫物象漸密，而放浪閑遠，則不逮也。


何充秀才，不知何許人，能寫貌。坡有贈詩：『問君何苦寫吾真，君言好之聊自適。』


雍秀才，不知何許人。坡有詠所畫《草蟲八物》詩。詩意每一物，譏當時用事者一人，如『升髙不知囘，竟作粘壁枯』，以比介甫；『初來花爭妍，倏去鬼無跡』，以比章惇。今詩與畫俱刊石流傳於世。又作畫《捕魚圖贊》，載集中。


章友直，字伯益，善畫龜蛇。以篆筆畫，頗有生意。又能以篆筆畫棋盤，筆筆相似。


黃斌老，不記名，潼州府安泰人，文湖州之妻侄也。登科，嘗任戎倅，適山谷貶戎州，與定交。且通譜，善畫竹。山谷有詠其《橫竹》詩，又謝斌老送《墨竹十二韻》：『吾子學湖州，師逸功已倍。預知更入神，後出遂無對。』


黃彜，字子舟，斌老之弟。其名字初非彜與子舟也，山谷以其尚氣，故取二器以規之。自後折節遂為粹君子。舉八行，終朝郎郡倅。山谷用贈斌老韻謝子舟為余作《風雨竹》兩篇，前篇：『歲寒十三本，與可可追配。』後篇：『森削一山竹，牝牡十三輩。誰言湖州沒，筆力今尚在。』而與可每言，所作不及子舟。


劉明仲，善作竹，山谷為作《墨竹賦》。


黃與迪，善畫竹，山谷次韻謝與迪所作《竹》五幅：『吾宗墨修竹，心手不自知。』但不知為何人，任子淵詩註，亦不及之。


楊吉老，文潛甥也。文潛嘗：『吾甥楊吉老，本不好畫竹，一旦頓解，便有作者風氣。揮灑奮迅，初不經意，森然已成，愜可人意。其法有未具，而生意超然矣。』無咎亦有《贈文潛甥克一學與可畫竹》詩。克一，吉老字也。


成子，不得其名。山谷詩：『成子寫浯溪，下筆便造極。』徐師川亦有《成生畫山水歌》：『成子貌古心亦古，造化為工筆端取。玄冬起雷夏造冰，翻手為雲覆手雨。』


張遠，字行之，太原榆次人。本士人，隱居山間。政和中有河東漕宋姓者，親訪其廬，邀致公署，令畫絹八幅。遠請屏去左右，且約漕無相見，獨與弟子郝士安評議。酣寢數日，忽起下筆，頗窮天真。兩幅不如意，遂焚之，以六幅與宋。宋大喜，贈送甚厚，高謝還廬。


張明，其侄也，亦以山水擅名，比季父則差肩矣。


王元通，以字稱，工山水，滄州人也，師李成。為人豪逸自負，每畫竟，輒大呼『奇奇』數聲，乃得意筆也。


喬仲常，河中人，工雜畫，師龍眠。圍城中思歸，一日，作《河中圖》贈邵澤民侍郎，至今藏其家。又有《龍宮散齋》手軸、《山居羅漢》、《淵明聽松風》、《李白捉月》、《玄真子西塞》、《列子御風》等圖，傳於世。


孔去非，汝州寧極先生之後也，長於小筆，清雅可玩。尤工草蟲，作蟻、蝶、蜂、蟬、竹雀甚可觀。平生極留意於此，凡翹蠕而飛動之物，必募小兒求之。搜索無遺，以類置其翅羽冊葉中，按形為之，纖悉畢具。


閭丘秀才，江南人，不記名。長於畫水，無所宗師，自成一家。嘗畫五嶽觀壁，凡作水，先畫浪頭，然後畫水紋，頃刻而成，驚濤洶湧，勢欲掀壁。


劉松老，字榮祖，書學元章，畫師東坡。成都李才元家有四軸山水，上有印文：『巨濟震子名松老者』八字，可見其高怪不隨俗也。成都《佛掌骨記》，實榮祖筆，特借米老名耳。予見此本在張恭州彌明家，後歸一豪族，價三十萬，非真物也。


王逸民，字逸民，永康導江人。初為僧，名紹祖，詩畫俱仿周忘機，而氣韻懸絕也。平生頗負氣，政和間改德士，則：『我生不背佛而從外道。』取祠部焚之。自加冠巾，學山谷草書，亦美觀。


馮久照，字明遠，汾州人也。少遊太學，兵亂入蜀，寓居渠州。其山水初頗繁冗，後因郭熙之孫遊卿來為太守，盡以其家學傳之，遂一變。趙相鼎與之有太學之舊，薦於川路監司，由是益得名。


劉履中，字坦然，汴人也，寓遂寧靈泉山趾。壁傳人物，筆勢雄特。今遂寧後土祠殿廡內外，盡出其手。仙佛圖軸，亦其所長。但作故事人物，未脫工氣也。


劉銓，字真孺，成都人，察院濬卿之族也，家本豪富，性好畫。所居對聖壽寺，寺多唐蜀名跡，真孺終日諦玩。至忘飲食，久而自能。所畫山水，多以布紋印科葉者，唐舊制，蓋得於壁間也。尤精佛像，描墨成染，與李道明無異，清勁則過之。


李皓，字雲叟，唐臣孫也。避亂入蜀，居成都。其所作山水，取前輩成樣，合而為一，故能美觀，一時翕然稱之。


張昌嗣，字起之，與可之外孫也，筆法既有所授。每作竹，必乘醉大呼，然後落筆。不可求，或強求之，必詬罵而走。然有愧宅相者，於攢三聚五，太拘拘耳。


連鰲，字仲舉，吉州人，自號石臺居士。精於長短句，工畫魚，幾於徐白。紹興間人。


任粹秀才，仲之姪，能作著色山。


楊補之，字無咎，洪州人，長於水墨人物。祖伯時，今年七十矣，自號逃禪老人。


雍巘，字幼山，興元人。善山水，作巖崖、枯木、雲氣，墨梅尤佳。舉進士，屢免。

甘風子，關右人，陽狂垢汙，恃酒好罵。落泊於廛市間，酒酣耳熱，大叫索紙，以細筆作人物頭面，動以十數，然後放筆如草書法，以就全體。頃刻而成，妙合自然。多畫列仙之流，題詩其後。傳觀既畢，往往毀裂而去。好事者藏匿，僅存一二。豪富求之，唾罵不與。或經年不落一筆，故流傳於世者極少。一日，忽別素與遊者，歸則薰浴題頌，擲筆而逝。


王顯道，漢州人，本餅師，後學道。專心畫龍，格制雄壯。今成都三井觀三寶院，有畫壁存。


李德柔，駕部員外郎宗固孫也。宗固景祐中良吏，嘗守漢州。有道士尹可元，精練善畫，以遺火得罪當死，君緩其獄，會赦獲免。時可元年八十一，自誓且死，必為李氏子以報。可元既死二十余年，而宗固子世昌之婦，夢可元入其室而生德柔，且名蜀孫。幼而善畫，長讀莊老，喜之。遂為道士，賜號妙應。其寫真妙絕一時，坡贈詩雲：『千年鼻祖守關門，一念還為李耳孫。香火舊緣何日盡，丹青余習至今存。』


三朵花，房州人。許安世通判其州，以書遺坡，謂『吾州有異人，常戴三朵花，莫知其姓名，郡人因以「三朵花」名之，能作詩，皆神仙意，又能自寫真。』坡作詩曰：『畫圖要識先生面，試問房陵好事家。』


眉山道士羅勝先，自號雲和山長。善山水，有古意，然布置景物，多越夜郎所見。蓋其人善地理，遍歷諸山，所以曲盡形勢。又多作雨余くぐ，可觀。


李時澤，遂寧人。初為僧，受業於成都金地院，因李騭顯夫喪其子京師，顯夫親往迎喪，拉與同行，自是熟遊中原。多觀古壁，見武洞清所畫羅漢，豁然曉解，得其筆法。兵亂歸蜀，即以畫名。圓悟住昭覺日，大殿既成，命畫十六羅漢，及文殊、普賢、藥師菩薩等像，見存。


楊大明，字民瞻，號至樂子。關中將家，棄蔭走方外。善畫龜蛇，今丈人山道院藏經閣後壁，有所作龜蛇，廣丈余，最雄傑。嘗為之罘蔡迨肩吾作息龜，龜之六藏，畫者止能為神屋而已。而其妙處頭爪皴見於殼間，鼻竅深潤，觀者疑真息也。


寶覺和尚，翎毛、蘆雁不俗。嘗畫一鶴，王安上純甫，一見以謂薛稷筆，取去。元章《畫史》屢稱其能。


杭僧真慧，畫山水、佛像，近世佳品；翎毛、林木，有江南氣象。米老嘗見其本，牛形似虎也。


惠洪覺範，能畫梅、竹。每用皂子膠畫梅於生絹扇上，燈月下映之，宛然影也。其筆力於枝梗極遒健。


妙善師，長寫貌，嘗寫禦容，坡贈詩雲：『天容玉色誰敢畫，老師古寺晝閉房。夢中神授心有得，覺來信手筆已忘。幅巾常服儼不動，孤臣入門涕自滂。元老侑坐鬢眉古，虎臣侍立冠劍長。』


仲仁，會稽人，住衡州花光山。一見山谷，出秦、蘇詩卷，且為作梅數枝，及《煙外遠山》，山谷感而作詩記卷末：『雅聞花光能墨梅，更乞一枝洗煩惱。寫盡南枝與北枝，更作千峰倚晴昊。』又見其《平沙遠水》，題雲：『此超凡入聖法也。每率此為之，當冠四海而名後世。』又題橫卷雲：『高明深遠，然後見山見水，蓋關同、荊浩能事。花光懶筆，磨錢作鏡所見耳。』


道臻，嘉州石洞講師也，能墨竹。山谷贈序雲：『道臻刻意尚行，自振於混濁之波，故以墨竹自名。然臻過與可之門，而不入其室也。』


道宏，峨眉人，姓楊，受業於雲頂山，相貌枯瘁，善畫山水、僧佛。晚年似有所遇，遂復冠巾，改號龍巖隱者。其族甚富，宏不復顧，止寄跡旅店，惟一空榻。雖被襆之屬亦無有。每往人家畫土神，其家必富，畫貓則無鼠。往往言人心事，輒符合。族婦烹魚，宏命留食。既去，其侄不知，輒先嘗。宏歸，視魚曰：『此竊食之余也。』婦方隱諱，侄遂吐出先嘗於地。又凡如廁，必出郭五里外，鄉人怪訝，每隨而窺之，既就混，則無復便利，但立語再四而出。此皆奇異者。後竟坐化店中，八十余。成都正法院法堂，有所畫高僧。


法能，吳僧也。作《五百羅漢圖》，少遊為之記雲：『昔戴逵常畫佛像，而自隱於帳中，人有所否臧，輒竊聽而隨改之，積年而就。』意法能研思，亦當若此，非率然而為之者也。雖然少遊獨能察人之畫，而不退思其作記時耶？


智平，成都清涼院僧也，善畫觀音。南商毛大節得其像以歸，過海，風浪大作，開展懇祈，光相忽現，如大月輪，長久之間，已數千里。侯溥賢良載之《觀音儀》中。今水陸院普賢閣所畫像，其徒虛己作水石，見存。


祖鑒，成都僧，住不動尊院，師智平畫觀音。今大慈超悟院佛殿有十觀音。又於邛州鳳皇山畫觀音，一日，忽現五方圓相，直閣計敏功為作《瑞像記》，見存。


虛己，成都柏林院僧，善山水，有圖軸傳世。今白馬院僧慧琳，本仕族，多蓄圖書，尊尚士大夫。入慈藍者，以為稅鞅之所。翻香煮茗，終日蕭然，不知身在囂塵中也。有虛己《雪障》及《山水》二圖，甚佳。


覺心，字虛靜，嘉州夾江農家，甚富。少好遊獵，一日，縱鷹犬，棄妻子出家，遊中原，作《從犢圖詩》。孔南明、崔德符見而愛之，招來臨汝，連住葉縣東禪、及州之天寧、香山三大剎，兵亂還蜀。邵澤民、劉中遠兩侍郎復喜之，請住毗盧，凡十八年。初作草蟲，南僧稱為『心草蟲』。後因宣和待詔一人，因事匿香山，心得其山水訣，一日千里。陳澗上稱之曰：『虛靜師所造者，道也。放乎詩，遊戲乎畫，如煙雲水月，出沒太虛。所謂風行水上，自成文理者也。』（陳去非亦稱其詩無一點僧氣）


智源，字子豐，遂寧人。傳法牛頭山，工雜畫，尤長於人物、山水。嘗見《看雲圖》，畫一高僧，抱膝而坐石岸，昂首佇目，蕭然有出塵之姿，使人敬仰。不暇風格，其忘機之亞歟？


智永，成都四天王院僧。工小景，長於傳模，宛然亂真，其印湘之匹亞歟？初，宇文季蒙龍圖，喜其談禪，欲請住院，永牢辭曰：『智永親在，未能也。』於是售己所長，專以為養，不免徇豪富廛肆所好。今流布於世者，非其本趣也。嘗作《瀟湘夜雨圖》上邵西山，西山即題雲：『嘗擬扁舟湘水西，篷窗剪燭數歸期。偶因勝士揮毫處，卻憶當年夜雨時。』西山既詠詩，問永雲：『前輩曾有此詩否？』永因誦義山《問歸篇》，西山矍然，亟取詩以歸，翌日乃復改與之。『曾擬扁舟湘水西，夜窗聽雨數歸期。歸來偶對高人畫，卻憶當年夜雨時』。深恐多犯前人也。


真休，漢嘉僧也，山谷所與遊清閑居士王樸之子。善模榻人物，如真。今見存。


世胄（婦女、宦者附）


宋莊，字臨仲，漢傑之孫也。其於山水，氣韻得家法，但筆未老耳。本難列於世胄，以世胄無可為冠者，故屈而冠之。


賈公傑，字千之，文元公昌朝諸孫，侍郎炎之子也。學馬賁，而標格過之。又作佛像，極精細，衣縷皆描金而不俗。官至半刺而終。


郭道卿，字仲常。遊卿，字季能，熙之諸孫也。皆為郡守，頗有家學，仍善畫馬，其筆法真季孟也。今成都正法、保福兩院有壁傳《窠植湖灘》、《與渡水》、《草》、《帶鴉》、《病馬》等跡。遂寧官圃中，亦有松鹿石竹見存。


高大亨，字通叟，宣仁聖烈之族。公字行也，以所降出身告，誤為大亨，故止名大亨。長於山水。澤民邵侍郎嘗邀致於家，同季能兄弟合手畫圖障。後卒於瀘。


錢端回，戚裏人也，善寫平遠。朱希真每借其名自諱，曰：『敦儒非善畫者，皆出端回手也。』


李景孟，字仲淳，善畫馬，其於圖軸鑒別精確。蓋中原故家，聞見之多也。


邵少微，字叔才，澤民侍郎之子也。放曠不羈，不樂從宦，初為馬曹，不一月，棄官去。則取補官敕牒，盡畫飛潛走伏之物，已乃抵於地。遂致終身焉。筆墨草具。而有余意，眉倅廳壁，有煙林窠石。對宋頤仲所作松石，皆存。


李元崇，字季姚，文正公裔，無盡之甥也。官止縣令，生平好畫成癖，因自能之。師範寬，清潤可喜，尤工雪景，士友求之，欣然下筆，頃刻而就，未嘗作難，此其所長也。


王會，字元叟，端明公之長子，今為朝請大夫。工花竹、翎毛，頗拘院體，蕊葉枝莖，嘴爪毛羽，窮極精細，不遺毫髮也。


李蕃，字元翰，成都人，才元之曾孫也。李氏世以書鳴，蕃得其家學，轉而為畫，種種能之。寶相院門天王二壁，實出其手，全體聖壽寺範瓊樣。但蕃不善布色，以俗工代之，反晦其所長耳。後十年，又用青城山長生觀門龍虎君樣，翻天王二壁於青蓮院門，且自傅彩，遂勝於前也。


朝議大夫王之才妻崇德郡君李氏，公擇之妹也。能臨松、竹、木、石，見本即為之，卒難辨。又與可每作竹以貺人，一朝士張潛，迂疏修謹，作紆竹以贈之，如是不一。又作一橫絹丈余著色偃竹，以貺子瞻，過南昌，山谷借而李臨之，後數年，示米元章於真州。元章雲：『非魯直自陳，不能辨也。』作詩曰：『偃蹇宜如李，揮毫已逼翁。衛書無遺妙，琰慧有余工。熟視疑非筆，初披颯有風。固藏惟謹鑰，化去或難窮。』山谷亦有題姨母李夫人墨竹、偃竹及墨竹圖歌，詩載集中。


和國夫人王氏，顯恭皇後之妹，宗室仲︼之室也。善字畫，能詩章，兼長翎毛。每賜禦扇，即翻新意仿成圖軸，多稱上旨，一時宮邸，珍貴其跡。


文氏，湖州第三女，張昌嗣之母也，居郫。湖州始作《黃樓障》，欲寄東坡，未行而湖州謝世，遂為文氏奩具。文氏死，復歸湖州孫，因此二家成訟。文氏嘗手臨此圖於屋壁。暮年盡以手訣傳昌嗣，今昌嗣亦名世矣。


章友直之女煎，能如其父以篆筆畫棋盤，筆筆相似。


任才仲妾艷艷，本良家子，有絕色，善著色山。才仲死鐘賊，不知所在。


陳暉晦叔經略子婦桐廬方氏，作梅、竹，極清遠。又臨蘭亭，並自作草書，俱可觀。


魏觀察者，政、宣之宦寺也，善畫墨竹。嘗被旨來衛州，起禦前竹。入林竹中，有籠中飛鳥，名遏濫堆，能歌六麽。遂呼其主問之，主人年已七十矣，雲：『初教時以木匣束其身，每五鼓，吹其唇作腔，筆管敲拍以警其寢，如是五六年，方能之。前後凡數十，獨無此之慧者。』強欲求之，不可；以貨取之，不可；以官酬之，又不可。遂封其籠以黃帕，翁不敢近，自撲於地而死。


任源，字道源，自號真常子，政、宣宦者，死於紹興間。作枯木、怪石，又作小景，粗可觀。

劉國用，漢州人，工畫羅漢，壁素之傳甚多，在丘杜、金水張之下也。陳自然，工畫佛。山谷題云：『陳君以佛畫名京師。』作秋水寒禽，甚可觀。


於氏，不記名，河東人，寓閬州。工佛道像，兼畫鬼神。


雷宗道，商州人，工雜畫，尤長於佛像、山水。雙流張庭堅家，有兩橫軸，人以為郭熙也。


能仁甫，以字行，本畫院出身，官至縣令。長於佛像、山水，世多觀音。


費宗道，蔡州人。來京師，畫太一宮中主火神，頃刻而成。眾工嫉之，告監牧中使曰：『畫太速成，殊不加意。』中使遂令墁毀，一夕憤怒而卒。


成宗道，長安人，工畫人物，兼善刻石。凡長安壁傳吳筆，皆臨摹上石。其跡細如絲發，而不失精神體段。有所集吳生三清像與左右侍衛，宛如吳作。或云：『因能勒石，後轉而為畫也。』又改武洞清長沙羅漢與三元，皆能舍短求長，自出新意，過於長沙遠矣。


吉祥，平陽人，工佛道，筆墨輕清，又能布景。作佛像、星辰，多在山水中，後人罕及。山水亦佳。


司馬寇，汝州人，佛像、鬼神、人物，種種能之，宣和間稱『第一手』。多畫翊聖真武，於雲霧中現半身。觀者駭敬。士大夫奉事，皆有靈應。


楊傑，閬州人，長於鬼神。每下筆，必先畫手足四支，然後用三兩筆成就全體。


鄭希古，河東人，長於平畫。每出新意，輒過人。初未甚精。紹興初，遇郝章於閬州，居相近。一日，章病，希古視候甚謹。病已，章感其誠，盡傳其法。


張通，畦延人，長於仙佛。初居利州，今居興元。


李士雲，金陵人。傳荊公神，贈詩曰：『衰容一見便疑真，李氏揮毫妙入神。欲去鐘山終不忍，謝渠分我死前身。』又善山水，荊公贈古風有『李子好山水，而常寓城郭。毫端出窈窕，心手初不著』之句。


程懷立，南都人。東坡作《傳神記》，謂：『傳吾神眾，以為爾得其全者。懷立舉止如諸生，蕭然有意於筆墨之外者也。』


朱漸，京師人。宣和間寫六殿御容。俗云：『未滿三十歲不可令朱待詔寫真。』恐其奪盡精神也。


朱宗翼，畫院人也。嘗與任安合手畫慕容夫人宅堂影壁《神州圖》。樓觀、屋木，任安主之，山水、人物，宗翼主之。


徐確，不知何許人，今居臨安，供應御前傳寫，名播中外。


劉宗道，京師人。作《照盆孩兒》，以水指影，影亦相指，形影自分。每作一扇，必畫數百本，然後出貨，即日流布。實恐他人傳模之先也。


杜孩兒，京師人。在政和間其筆盛行，而不遭遇，流落輦下。畫院眾工，必轉求之，以應宮禁之須。


燕文季，神廟時人，工畫山水，清雅秀媚。予家舊有《花村曉月》、《平江晚雨》、《竹林暮靄》、《松溪殘雪》四時景，畫院謂之『燕家景』。


陳用之，居小窯村，善山水。宋復古見其畫，曰：『此畫信工，但少天趣耳。』先當求一敗墻，張絹素倚之墻上，朝夕觀之。既久，隔素見敗墻之上，高平曲折，皆成山水之勢。心存目想，高者為山，下者為水，坎者為谷，缺者為澗，顯者為近，晦者為遠，神領意造，恍然見其有人禽草木，飛動往來之象。則隨意命筆，自然景皆天就，不類人為，是為『活筆』。用之感悟，格遂進。（予按：存中筆談，故錄用之，而郭誌亦有小窯陳，名用智，豈用之耶？）


王可訓，京西人，熙豐待詔也。工山水，自成一家。曾作《瀟湘夜雨圖》，實難命意。宋復古八景，皆是晚景。其間『煙寺晚鐘』、『瀟湘夜雨』，頗費形容。鐘聲固不可為，而瀟湘夜矣，又復雨作，有何所見？蓋復古先畫而後命意，不過略具掩靄慘淡之狀耳。後之庸工，學為此題，以火炬照纜，孤燈映船，其鄙淺可惡。至於形容不出，而反嘲誚云：『不過剪數尺皂絹，張之堂上，始副其名也。』可訓之作，悉無此病。


李明，善山水。坡嘗以其畫送吳遠遊云：『近李明畫山水有名，頗用墨不俗。』輒求得一橫卷，甚長，可用床上繞屏。


池州匠，作秋浦九華，筆粗有清趣。師董源。


蔡規，建昌軍人。謝無逸觀其畫山水，有『蔡生老江南，山水涵眼界。揮灑若無心，筆端出萬怪』。之句。


李宗晟，作《水簾圖》，坡題云：『宗晟一軸《水簾圖》，寄與南舒李大夫。未向林泉歸得去，炎天酷日且令無。』


兼至誠，不知何許人。大觀初得旨，以至誠進所畫山水，意匠精深，筆法高古，特補將仕郎。


賀真，延安人，出自戎籍，專門山水。宣和初建寶真宮，一時名手，畢呈其技。有忌真者，推為講堂照壁，實難下手，真亦不辭，日醉酒於門。眾工皆畢，中使促真。真以幕圍壁，揮卻其徒，不數日成。作《雪林》，高八尺，觀者嗟賞，眾工斂衽。


寧濤，華陰敷水人。師範寬，多作關右風景，其巧過寬，而渾厚藏蓄不及也。但樓觀人物，纖悉畢呈，失於太顯，正如高克明。人謂馬行家山水也。


寧久中，濤子也。又兼畫人物，深得出俗之態，筆意不減其父。但多平遠道路之景，不起峰頂耳。


高洵，京師人，工山水，師高克明，尤長於湖石。以畫院多學克明，故洵晚年復師範寬。


馮曠，河內人，工山水，體制不類前人，自成一家，馳名於熙豐間。其筆墨蒼老，峰巒秀潤，亦為難及也。


何淵，在圖畫院，不知何處人。專師克明，往往逼真，然失之繁碎也。


劉翼，耀州呼為劉評事。學範寬，而有自得處，不知者以為寬筆。


宋處，不記名，邢州人。州署有郭熙《滿溪春溜圖》，乃宋所模。其名見林泉高致。


李遠，青州人。學營丘，氣象深遠，崇、觀間馳名。


郝士安，太原榆次人，張遠之弟子也。事其師甚敬，常執杖屨，侍立左右。


張舉，懷州人，亦山水家。其性不羈，好飲酒，與群小日遊市肆，作鼓板社。每得畫貲，必盡於此。尤長濺瀑。


趙林，字子安，懷州人。李士舉提刑家有林所畫《不雕圖》、《步驟營丘》。然方籍籍間，遽以疾亡，聞者惜之。


郭鐵子，太原榆次人。學李成。善鍛鐵作方響，故號為『鐵子』。


老成，州臨人。熙豐間工雜畫，尤長山水。其性沈靜，終日兀坐，似不能言者。筆法謹細，如其為人。年八十餘而終。


李希成，華州人。慕李成，遂命名。初入圖畫院，能自晦以防忌嫉。比已補官，始出所長，眾雖睥睨，無及矣。


田和，陜人。學李成，意韻深遠，筆墨精簡，熙豐間罕能及者。


蒙亨，華州人。初為僧，兵火後偶其兄從軍，遂置軍中。屯綿州，學其鄉人寧濤，得典刑也。


李唐，河陽人。亂離後至臨安，年已八十。光堯極喜其山水。


戰德淳，本畫院人，因試《蝴蝶夢中家萬里》題，畫《蘇武牧羊假寐》，以見萬里意，遂魁。能著色山，人物甚小，青衫白褲，烏巾黃履，不遺毫髮。又作紅花綠柳，清江碧岫，一扇之間，動有十里光景，真可愛也。


和成忠，京西人，宣和待詔，不記名，成忠其官也。學李成，筆墨溫潤。病在煙雲太多爾。


劉仲先，成都人，善山水。照覺方丈僧堂內外皆仲先筆，時年七十矣，今存。


瀟湘劉堅，頗柔媚，師範寬，樓閣人物，種種皆工。多作小圖，無豪放之氣。


郝孝隆，太原人，師李成。今成都信相寺有所畫四壁，可觀。


李覺，京師人，字民先，自號方平九友。能書、能琴、能占。嘗為明節皇后閣掌箋，後流落於廣州。長於山水，每被酒，則繃素於壁，以墨潑之，隨而成象，曲盡自然之態。


尹白，汴人，專工墨花。坡嘗賦之云：『花心起墨暈，春色散毫端。』


劉常，江南人。所作花氣格清秀，有生意，在趙昌、王友上。


張涇，不知何處人。米元章稱其翎毛、蘆雁不俗。


陳常，江南人。以飛白筆作樹石，有清逸意。折枝花亦有逸氣，一株以色亂點花頭，意欲奪造物，本朝妙工也。


張希顏，漢州人，初名適。大觀初，累進所畫花，得旨粗似可采，特補將仕郎、畫學諭。希顏始師昌，後到京師，稍變，從院體。得蜀州推官以歸。不勝士大夫之求，多令任源代作，故復似昌。


任源，漢州人。少隸軍籍。從希顏久，盡得其法。


費道寧，懷安人。善畫花，多作交枝，此趙昌有筆格。


楊寵，成都人，善畫花，可亞費道寧。


楊祁，彭州崇寧人。善花竹翎毛，有《百禽帳》。又畫《籠雞》如生，昭覺寺超然臺舊有《倦翼知還》等壁，今不復存。


李猷，河內人。長於鷹鶻，精神態度，曲盡其妙。世所作多搏搦狐兔鳧鷺之屬，流血淋漓，頗乖好生之意。猷盡反之。嘗見其畫二鷹坐於枯枝之上，貌甚閑暇，略無鷙猛慘烈之狀，而不失英姿勁氣，可尚也。


韓若拙，洛人。善作翎毛，每作一禽，自嘴至尾、足，皆有名，而毛羽有數。政、宣間兩京推以為絕筆，又能傳神。宣和末，應募使高麗，寫國王真。會用兵，不畏行。年八十餘，死襄陽。


孟應之，不知何許人。入圖畫院，精於翎毛。嘗見其畫扇，作秋老海棠，子著枝已幹而不枯，猶帶生意，坐一白頭翁，生動。


宣亨，京師人，久在畫院。承平時入蜀，終普州兵官。精花鳥。初離院時，徽宗留之，亨牢辭而去。既出，當塗命畫者甚眾，不勝煩勞，頗厭苦之。每云：『上嘗戒我勿出，必為措大所殃，今果然也。』


老麻，關中人，熙寧間以花鳥稱，非蜀之居禮也。


胡奇，長安人，長於蘆雁。何丞相文縝家，有四幅圖，可觀。


鮑洵，京西人。工花鳥，尤長布景，小景愈工。


鮑洋，洵之弟，真魯衛也。


盧章，京畿人。久在畫院，多畫禁中物象，如白杏花、綠萼梅、白鸚鵡，皆其本也。


李端，京師人，偏工梨花、鳩子。多作扇圖，極形似。亂離後卒於杭。


劉益，京師人，字益之，以字行。宣和間專與富燮供禦畫，其自得處，多取內殿珍禽諦玩以為法，不師古本，故多酷似。尤長小景，作蓮塘，背風荷葉百餘，獨一紅蓮花半開其中，創意可喜也。


富燮，京師人，宣和間與劉益同供禦畫。布景運思，過於益。


夏奕，不知何地人，工翎毛。雙流張庭堅家，有《野鴨》兩軸，極精詳。作對而皆雄，蓋求脫俗也。


田逸民，濟南人，長於墨竹，宣和畫院人。其所作極美觀，多作欹風、冒雪、帶雨、含煙之狀。


李誕，河間人。多畫叢竹、筍、籜、鞭、節，色色畢具，宣和體也。

李遵易，不知何郡人。無咎有跋畫《魚圖》，甚詳。


侯宗古，本畫院人。宣和末罷諸藝局，退居於洛。畫西京大內大慶殿禦屏面升龍，傑作也。


郗七，不知其名，亦畫院人。退居於洛，畫西京大內大慶殿禦屏，皆拿雲吐霧龍，比宗古有筆力。


郝章，汾州人，長於人馬。河東稱『三絕』者，謂路臯橐馳、郝章人馬、張遠山水也。兵火後居閬州。已八十，每畫一人一騎，則自雲：『雖老矣，他人亦做不到也。』


陳臯，漠州人，長於番馬，頗盡胡態，張勘之甥也。


路臯，並門人。畫橐馳，兼長鬼神。每醉則畫馳，不過數筆，ㄏ扌蜀而成，頗全生意。


龔吉，不知何許人，長於畫兔，余人所不及。


吳九州，燕人。善畫鹿，窮盡番鹿之態。牛鹿、馬鹿、養茸、退角、老嫩之別，無不曲盡其似。


周照，畫院人，專畫狗。作竹石呆子，殊有生意。作大軸，俗惡不入看。


老侯，瀘州合江人，善畫猿、鹿，馳名兩蜀。兼長花果，頗有生意。


趙樓臺，不得其名，相州人，賣畫中都。屋宇深邃，背陰向陽，不失規矩繩墨也。


郭待詔，趙州人，每以界畫自矜。雲置方卓，令眾工縱橫畫之，往往不知向背尺度，真所謂良工心獨苦也。不記名。


任安，京師人，入畫院，工界畫。每與山水賀真合手作圖軸。一日，安先作橫披，當中界樓閣，分布亭榭滿中以困真。真只作坡岸於下，上則層巒疊嶂出於屋杪，由是不得困。


劉宗古，京師人。宣和間以待詔官至成忠郎，亂離後歸江左。朝廷方尋訪車輅式，而宗古進本稱旨，除提舉車輅院。其畫人物，長於成染，不背粉，水墨輕成，但筆墨纖弱耳。


陶縝，不知何郡人。荊公有題所畫《果示德逢》詩。所作花果，精致可玩。薛誌，字子尚，畫院出身。長於水墨雜畫，然翎毛不逮花果。誌不善設色，嘗學於劉益，益不肯盡授，以非誌所長也。


馬賁，河中人，長於小景。作百雁、百猿、百馬、百牛、百羊、百鹿圖，雖極繁夥，而位置不亂。本佛像馬家，後寫生，馳名於元祐、紹聖間。


周曾，不知何地人，與馬賁同時。差高於賁，又長山水。


段吉先，不知何地人。無咎有題其小景三絕。


李達，京師人，尤長位置。好作沙汀遠岸，含蓄不盡之意，一時妙手也。


劉浩，居華陰，愛作雪驢水磨。故事人物，多布敘景致，意象幽遠，筆法輕清也。


楊威，絳州人，工畫村田樂。每有販其畫者，威必問所往。若至都下，則告之曰：『汝往畫院前易也。』如其言，院中人爭出取之，獲價必倍。

銘心絕品


玉牒趙中大保之（士俾）家：


韓幹《馬圖》、李伯時《並馳小馬圖》、黃筌《鶴圖》、艾宣《荷鴨葦雁圖》、範寬《山圖》、許道寧《山水圖》、崔愨《三雁圖》。


玉牒趙（伯兼）節推家：


東丹王《舞胡圖》、燕穆之《山林倒影圖》、郭熙《濺撲圖》。


洛人王朝議國寶（良器）家：


李成《窠石小軸》、範寬《橫山小軸》、範寬《秋山》六幅圖、伯時《起本馬圖》。


文元公孫賈通判（公傑）家：


黃筌《鼯捕鼠圖》、崔白《雕狐圖》、徐崇嗣《荷蓼鷺鷥圖》、易元吉《猿鹿扇圖》。


眉山寶學程純老（唐）家：


唐畫《諸功臣像圖》、李營丘《山水》大軸二圖、崔白《翎毛》雙幅八圖、孫太古《湖灘水石圖》。


汝州令狐中奉之子陳古（諷）家：


徐熙《梅花嘉雀圖》、鐘隱《槎竹瑞雞圖》、江南道士劉真《白梅雀圖》、範將軍《胡佛圖》、徐熙《瓜圖》、黃筌《偷倉雀圖》、孫太古《焦夫子圖》。


河南邵澤民侍郎（溥）家：


徽宗《花鳥百扇圖》、董奴子《叢花圖》、戴嵩《牛圖》、徐熙《荷花鵝圖》、李成偃《松圖》。


邵太史（博）公濟家：


徐熙《牡丹戲魚圖》、閻立本《鎖諫圖》、李後主《蟹圖》、李伯時《嫁小喬圖》、李後主《曉竹圖》、孫位《松竹圖》、孫太古《維摩壁》、盧楞迦《羅漢》十六壁。


成都雙流張（）庭堅家：


曹道元模曹弗興《醉佛林圖》、徐熙《牡丹》獨幅圖、郭恕先《畫槁》十圖、崔白《禽竹》四圖。


河南王朝議樂道（沂）家：


李成《寒林》四幅圖、郭熙《山水》雙幅圖、崔愨《蘆雁》六幅圖。


中山劉寶賢（瑰）提刑家：


徐熙《娑羅花圖》、黃筌《花竹馴雉圖》。


文正公孫李（大觀）家：


周《虢國夫人圖》、範寬《武關雪圖》、摩詰、高克明、李成《扇圖》。


叔父符寶（叔誼）家：


徽宗皇帝禦賜《竹、石、扇圖》、黃筌《海棠金雞圖》、李營丘《山水圖》、郭熙《山水》雙幅圖。


河陽李（邦獻）士舉敷文家：


徽宗皇帝禦賜《雜禽圖》、徐熙《牡丹叢圖》、董源《著色山水圖》。


中原王（冠朝）元臺制幹家：


徽宗皇帝《鷗荷圖》、王摩詰《橫披山水圖》、李成《山水扇圖》、東丹王《鞍馬圖》。


遂寧王（灼）晦叔撫幹家：


童仁益《波旬幸佛涅般圖》、崔白《禽竹》雙幅圖、範瓊《佛壁》、張南本《觀音壁》、黃筌《鶴壁》、孫太古《列星壁》。


遂寧客鎮張（衍）知縣家：


吳道子《三教圖》、厲歸真《百牛圖》、孫太古《十一曜圖》。


阿陽陳（古）與權安撫家：


黃筌《牡丹馴貍圖》、黃筌《雪梅凍雀圖》、紀真《山水圖》、馬賁《百雁、百猿圖》、徐高《盤魚圖》。


綿州李（廉夫）德隅知郡家：


徽宗皇帝《著色橫山圖》、郭熙《橫山圖》。


開封尹盛《章》季文家：


徽宗皇帝《風竹鴝鵒喜鵲圖》、顧愷之《三教圖》、戴篙《牛圖》、崔白雙幅《禽竹圖》、範寬《四時山水圖》。


宣獻公孫宋（艾）去病家：


趙昌《叢萱月季圖》。


太常少卿何（麒）子應家：


吳道子《白衣觀音圖》、韓《牛圖》、張南本《勘書圖》、黃居き《雀躍圖》、唐希雅《風竹驚禽圖》、巨然《四時橫山圖》、徐熙《梨桃折枝圖》、崔白《鴛鴦蒲荷圖》、李成四幅《林石圖》、張勘八幅《蕃馬圖》。


中原衛（昂）師房知縣家：


趙邈卓《伏石眠虎圖》、徐熙《梅菊萱荷雜禽圖》、包鼎《雙虎圖》。


成都王（）茂先大夫家：


黃筌《秋山圖》、勾龍爽野老《移居圖》、文湖州雜畫《鳥獸草木橫披圖》、趙昌《雞冠花圖》。


廣都宇文（時中）季蒙龍圖家：


徽宗皇帝《水墨花禽圖》、王維《雪山圖》、杜措《佛圖》、董奴子《雞冠花圖》、李伯時《高僧圖》、又嘶展《二馬圖》、又明皇《八馬圖》、又水晶宮《明月館圖》、又退之《見大顛圖》、江貫道《飛泉怪石圖》、又《江居圖》。


成都郭（勉中）敦一承議家：


勾龍爽宋鈞《去獸圖》。


漢州何（耕）道夫類元家：


盧楞伽小本《十六羅漢圖》。


範榮公孫（淑）忠甫家：


黃筌《竹雀圖》、趙昌《折枝桃圖》、王維《雪竹圖》、馬賁《雁圖》。


雙流趙（延）修仲知縣家：


黃筌《竹雀圖》、又《蘆鴨圖》、孫太古《列宿像圖》。


雙流王（享）子中縣尉家：


黃筌《竹鶴壁》。


雙流宇文（子震）子友主簿家：


黃筌《花竹、禽兔圖》。


達守時（時宏）廣叔家：


艾宣《棘鶉圖》、徐高《魚圖》、王友折李《草蟲圖》。


成都呂給事（陶）元鈞家：


東坡《竹石枯槎圖》、湖州六幅《槎竹圖》、易元吉紙本《猿獬圖》。


燕穆之龍圖曾孫（興祖）知縣家：


龍圖公《忍事敵災星圖》、又《山水橫幅圖》、又《寒林橫幅圖》、又《鷺鷥圖》、又《散馬橫披圖》、又《墨竹圖》。


蜀僧智永房：


吳道子《慈氏菩薩圖》、範瓊正《坐佛圖》、惠崇《臥雪圖》。


廣安黎（希聲）博士孫（邦基）家：


黃筌《竹鶴、竹雀圖》、範寬《四時山水圖》。


廣安姚（賓）觀國通判家：


許道寧《四時山水圖》、範寬《四時山水圖》、易元吉《猴犬圖》。


右前所載圖軸，皆千之百，百之十，十之一中之所擇也。若盡載平日所見，必成兩牛腰矣。然不載者皆米元章所謂『慚惶殺人之物』，何足以銘諸心哉？

論遠


畫者，文之極也。故古今之人，頗多著意。張彥遠所次歷代畫人，冠裳太半。唐則少陵題詠，曲盡形容；昌黎作記，不遺毫髮；本朝文忠歐公、三蘇父子、兩晁兄弟、山谷、後山、宛丘、淮海、月巖，以至漫仕、龍眠，或評品精高，或揮染超拔。然則畫者，豈獨藝之雲乎？難者以為自古文人，何止數公？有不能，且不好者，將應之曰：『其為人也多文，雖有不曉畫者寡矣；其為人也無文，雖有曉畫者寡矣。』


畫之為用大矣。盈天地之間者萬物，悉皆含毫運思，曲盡其態，而所以能曲盡者，止一法耳。一者何也？曰：『傳神而已矣！』世徒知人之有神，而不知物之有神，此若虛深鄙眾工，謂：『雖曰畫而非畫者，蓋止能傳其形，不能傳其神也。』故畫法以氣韻生動為第一，而若虛獨歸於『軒冕』、『巖穴』，有以哉。


自昔鑒賞家分品有三，曰神、曰妙、曰能。獨唐朱景真撰《唐賢畫錄》，三品之外，更增逸品。其後黃休復作《益州名畫記》，乃以逸為先，而神、妙、能次之。景真雖雲：『逸格不拘常法，用表賢愚。然逸之高，豈得附於三品之末？』未若休復首推之為當也。至徽宗皇帝，專尚法度，乃以神、逸、妙、能為次。


予嘗取唐、宋兩朝名臣文集，凡圖畫紀詠，考究無遺。故於群公，略能察其鑒別。獨山谷最為精嚴；元章心眼高妙，而立論有過中處；少陵、東坡兩翁，雖註意不專，而天機本高，一語之確，有不期合而自合者。杜雲：『妙絕動宮墻，則壁傳人物，須動字始能了。請公放筆為直幹，則千丈之姿，於用筆之際，非放字亦不能辦。』至東坡又曲盡其理，如始知真放本細微，不比狂華生客慧。當其下筆風雨快，筆所未到氣已吞，非前身顧、陸，安能道此等語耶？


予作此錄，獨推高、雅二門，余則不苦立褒貶，蓋見者方可下語，聞者豈可輕議？嘗考郭若虛《論成都應天孫位》，景樸天王曰：『二藝爭鋒，一時壯觀。傾城士庶，看之闐噎。』予嘗按圖熟觀其下，則知樸務變怪以效位。正如杜默之詩：『學盧仝馬異也。』若虛未嘗入蜀，徒因所聞，妄意比方，豈為歐陽ぁ之誤耶？然有可恕者。尚註辛顯之論，謂『樸不及位遠甚』，蓋亦以傳為疑也。此予所以少立褒貶。


郭若虛所載，往往遺略。如江南之王凝花鳥，潤州僧修範湖石，道士劉貞白松石、梅雀，蜀之童祥，許中正人物、仙佛，丘仁慶花，王延嗣鬼神，皆名筆也。俱是熙寧以前人物。


山水家畫雪景多俗，嘗見營丘所作《雪圖》，峰巒林屋，皆以淡墨為之，而水天空處，全用粉填，亦一奇也。予每以告畫人，不愕然而驚，則莞爾而笑，足以見後學者之凡下也。


李營丘，多才足學之士也。少有大誌，屢舉不第，竟無所成，故放意於畫。其所作寒林多在巖穴中，裁劄俱露，以興君子之在野也。自余窠植，盡生於平地，亦以與小人在位，其意微矣。宇文龍圖季蒙雲：『宣和禦府曝書，屢嘗預觀，李成大小山水無數軸。今臣庶之家，各自謂其所藏山水為李成，吾不信也。』


畫之六法，難於兼全，獨唐吳道子，本朝李伯時始能兼之耳。然吳筆豪放，不限長壁大軸，出奇無窮。伯時痛自裁損，只於澄心紙上運奇布巧，未見其大手筆。非不能也，蓋實矯之，恐其或近眾工之事。


米元章雲：『伯時病臂三年，予始畫。雖似推避伯時，然自謂學顧高古，不使一筆入吳生。專為古忠賢像，其木強之氣，亦不容立伯時下矣。鳥獸草木之賦狀也，其在五方，自各不同。而觀畫者獨以其方所見，論難形似之不同，以為或小或大，或長或短，或豐或瘠，互相譏笑，以為口實，非善觀者也。』


蜀雖僻遠，而畫手獨多於四方。李方叔載德隅齋畫，而蜀筆居半。德麟，貴公子也。蓄畫至數十函，皆留京師，所載止襄陽隨軒絕品，多已如此。蜀學其盛矣哉！


畫之逸格，至孫位極矣，後人往往益為狂肆。石恪、孫太古猶之可也，然未免乎粗鄙。至貫休、雲子輩，則又無所忌憚者也。意欲高而未嘗不卑，實斯人之徒歟。


蜀之羅漢雖多，最稱盧楞伽，其次杜措、丘文播兄弟耳。楞伽所作多定本，止坐、立兩樣。至於侍衛、供獻、花石、松竹、羽毛之屬，悉皆無之，不足觀。杜、丘雖各有此，而筆意不甚清高，俱愧長沙之武也。


舊說楊惠之與吳道子同師，道子學成，惠之恥與齊名，轉而為塑，皆為天下第一。故中原多惠之塑山水壁。郭熙見之，又出新意。遂令圬者不用泥掌，止以手槍泥於壁，或凹或凸，俱所不問。幹則以墨隨其形跡，暈成峰巒林壑，加之樓閣、人物之屬，宛然天成，謂之『影壁』。其後作者甚盛，此宋復古張素敗壁之余意也。


大抵收藏古畫，往往不對，或斷縑片紙，皆可珍惜。而又高人達士，恥於對者，十中八九。而俗眼遂以不成器目之，夫豈知古畫至今，多至五百年，少至二三百年，那得復有完物？斷金碎玉，俱可寶也。


榮輯子邕，酷好圖畫。務廣藏蓄，每三伏中曝之，各以其類，循次開展，遍滿其家。每一種日日更換，旬日始了，好事家鮮其比也。聞之故老曰：『承平時有一不肖子，質畫一匣於人家。凡十余圖，每圖止各有其半，或橫或豎，當中分剪，如維山、戴特、徐熙芙蓉桃花、崔白翎毛，無一全者。蓋其家兄弟不義之甚，凡物皆如是分之，以為不如是，則不平也。誠可傷嘆！

論近


徽宗建龍德宮成，命待詔圖畫宮中屏壁，皆極一時之選。上來幸，一無所稱，獨顧壺中殿前柱廊ㄆ眼斜枝月季花。問畫者為誰，實少年新進，上喜賜緋，褒錫甚寵。皆莫測其故，近侍嘗請於上，上曰：『月季鮮有能畫者，蓋四時、朝暮、花、蕊、葉皆不同。此作春時日中者，無毫髮差，故厚賞之。』


宣和殿前植荔枝，既結實，喜動天顏。偶孔雀在其下，亟召畫院眾史令圖之。各極其思，華彩爛然，但孔雀欲升藤墩，先舉右腳。上曰：『未也。』眾史愕然莫測。後數日，再呼問之，不知所對。則降旨曰：『孔雀升高，必先舉左。』眾史駭服。


宣和殿禦閣，有展子虔《四載圖》，最為高品。上每愛玩，或終日不舍，但恨止有三圖，其《水行》一圖，特補遺耳。一日，中使至洛，忽聞洛中故家有之，亟告留守求觀。既見，則愕曰：『禦閣中正欠此一圖。』登時進入。所謂『天生神聖物，必有會合時也』。


聞之薛誌曰：『明達皇後閣初成，左廊有劉益所畫《百猿》。後誌於右畫《百鶴》以對之，舉動各無相犯，頗稱上旨，賞賚十倍也。』


政和間，每禦畫扇，則六宮諸邸，競皆臨仿，一樣或至數百本。其間貴近，往往有求禦寶者。


先大夫在樞府日，有旨賜第於龍津橋側。先君侍郎作提舉官，仍遣中使監修。比背畫壁，皆院人所作翎毛、花、竹及家慶圖之類。一日，先君就視之，見背工以舊絹山水揩拭幾案，取觀，乃郭熙筆也。問其所自，則雲不知。又問中使，乃雲：『此出內藏庫退材所也。』昔神宗好熙筆，一殿專背熙作，上即位後，易以古圖。退入庫中者，不止此耳。先君雲：『幸奏知，若只得此退畫足矣。』明日，有旨盡賜，且命至第中，故第中屋壁，無非郭畫。誠千載之會也。


政和間，有外宅宗室，不記名，多蓄珍圖。往往王公貴人令其別識，於是遂與常賣交通。凡有奇跡，必用詭計勾致其家，即時臨摹，易其真者，其主莫能別也。復以真本厚價易之，至有循環三四者，故當時號曰『便宜三』。


勾處士，不記其名，在宣和間，鑒賞第一，眷寵甚厚。凡四方所進，必令定品。欲命以官，謝而不為，止賜『處士』之號，令待詔畫院。


畫院界作最工，專以新意相尚。嘗見一軸，甚可愛玩。畫一殿廊，金碧晃耀，朱門半開，一宮女露半身於戶外，以箕貯果皮作棄擲狀。如鴨腳、荔枝、胡桃、榧、栗、榛、芡之屬，一一可辨，各不相因。筆墨精微，有如此者！


祖宗舊制，凡待詔出身者，止有六種，如模勒、書丹、裝背、界作、種飛白筆、描畫欄界是也。徽宗雖好畫如此，然不欲以好玩輒假名器，故畫院得官者，止依仿舊制，以六種之名而命之，足以見聖意之所在也。


本朝舊制，凡以藝進者，雖服緋紫，不得佩魚。政、宣間獨許書畫院出職人佩魚，此異數也。又諸待詔每立班，則畫院為首，書院次之，如琴院、棋、玉、百工，皆在下。又畫院聽諸生習學，凡系籍者，每有過犯，止許罰直，其罪重者，亦聽奏裁。又他局工匠，日支錢謂之『食錢』，惟兩局則謂之『俸直』，勘旁支給，不以眾工待也。睿思殿日命待詔一人能雜畫者宿直，以備不測宣喚，他局皆無之也。


圖畫院，四方召試者源源而來。多有不合而去者，蓋一時所尚，專以形似。茍有自得，不免放逸，則謂不合法度。或無師承，故所作止眾工之事，不能高也。


凡取畫院人，不專以筆法，往往以人物為先。蓋召對不時，恐被顧問，故劉益以病贅異常，雖供禦畫，而未嘗得見，終身為恨也。


高麗松扇，如節板狀，其土人雲：『非松也，乃水柳木之皮。』故柔膩可愛。其紋酷似松柏，故謂之『松扇。』東坡謂高麗白松：『理直而疏，折以為扇，如蜀中織棕櫚心，蓋水柳也。』又有用紙而以琴光竹為柄，如市井中所制摺疊扇者。但精致非中國可及，展之廣尺三四，合之止兩指許。所畫多作士女乘車、跨馬、踏青、拾翠之狀，又以金銀屑飾地面。及作星漢、星月、人物，粗有形似，以其來遠，磨擦故也。其所染青綠奇甚，與中國不同，專以空青、海綠為之。近年所作，尤為精巧，亦有以絹素為團扇，特柄長數尺為異耳。山谷題之雲：『會稽內史三韓扇，分送黃門畫省中。海外人煙來眼界，全勝博物註魚蟲。蘋汀遊女能騎馬，傳道蛾眉畫不如。寶扇真成集陣隼，史臣今得殺青書。』


倭扇，以松板兩指許砌疊，亦如摺疊扇者。其柄以銅錢環子，黃絲絳，甚精妙。板上罨畫山川人物、松竹花草，亦可喜。竹山尉王公軒惠恭後家，嘗作明州舶官，得兩柄。


西天中印度那蘭陀寺僧，多畫佛及菩薩、羅漢像，以西天布為之。其佛相好與中國人異，眼目稍大，口耳俱怪，以帶掛右肩，裸袒坐立而已。先施五藏於畫背，乃塗五彩於畫面，以金或朱紅作地，謂牛皮膠為觸，故用桃膠，合柳枝水，甚堅漬，中國不得其訣也。邵太史知黎州，嘗有僧自西天來，就公廨令畫釋迦，今茶馬司有十六羅漢。

